OBH 109/1996
Az állampolgári jogok országgyűlési biztosának jelentése
Ügyintéző: dr. Kiss Anikó

Az eljárás megindulása:

Panaszos az állampolgári jogok országgyűlési biztosához írt beadványában sérelmezi, hogy az 1992. szeptember 26-án Hajdú-Bihar megyében, Biharkeresztesen bekövetkezett közlekedési balesetben keletkezett kárát a biztosító nem térítette meg, holott a helyszínelő rendőr a vele ütköző személygépkocsi vezetőjére és nem rá szabott ki helyszíni bírságot.
 A panasz alapján rendőrségi mulasztás lehetősége merült fel.

Megállapított tényállás:

Panaszos a KRESZ 31. §-ának megsértésével kívánt személygépkocsijával balra kanyarodni, amikor ütközött a szemből jövő, egyenesen haladó személygépkocsival. A helyszínelő rendőr a panaszost  szabálysértés elkövetése miatt figyelmeztetésben részesítette, a másik személygépkocsi vezetőjére pedig gyorshajtás miatt helyszíni bírságot szabott ki. A fenti balesetben illetékes Berettyóújfalui Rendőrkapitányság Közlekedési Osztálya és a Hungária Biztosító Rt. Debreceni Gépjárműkárrendezési Fiókja egybehangzóan megállapították, hogy a közlekedési balesetért kizárólag a panaszos volt a felelős, az a másik személygépkocsi vezetőjének szabálysértése nélkül is bekövetkezett volna.

Az ügy jogszabályi háttere:

 1. A Magyar Köztársaság  Alkotmányának 2.§ (1) bek-e:

" A Magyar Köztársaság független, demokratikus jogállam."

2. A Magyar Köztársaság Alkotmánybíróságának 9/1992 (I.30.) AB határozata:

" A jogállam nélkülözhetetlen eleme a jogbiztonság. A jogbiztonság az állam - a jogalkotó, jogalkalmazó - kötelességévé teszi annak biztosítását, hogy a jog egésze, egyes részterületei és az egyes jogszabályok is világosak, egyértelműek működésüket tekintve kiszámíthatóak és előreláthatóak legyenek a norma címzettjei számára."

3. Az Alkotmány 40.§ (2) bek-e:

" A rendőrség alapvető feladata a közbiztonság és a belső rend védelme."

4. A rendőrségről szóló 1994. évi XXXIV. tv. 1.§ (2) b. pontja:

" A rendőrség a közbiztonság és a belső rend védelme körében az e tv-ben és a tv felhatalmazása alapján más jogszabályban meghatározott bűnmegelőzési, bűnüldözési, államigazgatási és rendészeti feladatkörében:
b. szabálysértési hatósági jogkört gyakorol, közreműködik a szabálysértések megelőzésében és felderítésében."

5. A szabálysértésekről szóló 1968. évi I. tv. 16. § -a:

16.§ (1) " A szabálysértés miatt alkalmazható büntetés a pénzbírság.
        (2)   A szabálysértés miatt alkalmazható intézkedések a figyelmeztetés, az elkobzás és a határozat nyilvános közzététele."

6. A közúti közlekedés szabályairól szóló 1/1975. (II.5.) KPM-BM együttes rendelet 31. § (5) bek-e:

" Elsőbbséget kell adni:
c. balra bekanyarodó járművel
- az úttesten szemből érkező és egyenesen továbbhaladó vagy jobbra bekanyarodó jármű részére."

A vizsgálat megállapításai:

A panasz alapján felkértem a Hajdú-Bihar megyei rendőrfőkapitányt, hogy vizsgálja ki a panaszban bejelentett ügyet, és az annak során tett intézkedéseket.

A megyei rendőrfőkapitány a vizsgálat során megállapította, hogy a biharkeresztesi balesetért kizárólag a panaszos felelős, a másik személygépkocsi vezetőjénél felmerült szabálysértés a balesettel okozati összefüggésben nem áll.

A Hajdú-Bihar megyei rendőrfőkapitány által beküldött dokumentáció alapján megállapítottam, hogy a Berettyóújfalui Rendőrkapitányság Közlekedési Osztálya az eljárás lefolytatása és az intézkedések megtétele során nem követett el mulasztást.

Budapest, 1996. július 17.

Gönczöl Katalin